section_heading: Povijest
paragraph_text: Budući da grad nije mogao egzistirati bez zemlje, tj. posjeda koji ga okružuje, kralj je nastojao utvrdi Počitelj osigurati zemlju. Novom slavonskom banu Rolandu od plemena Ratoldova (Rolandum banum tocius Sclauonie), naredio je da za zemlju utvrde Počitelj knezu Petru daruje jednaku veličinu zemlje. Prema ispravi, čini se da je kralj Bela tražio tu zemlju kako bi na njoj podignuo novu jaču utvrdu. Također, u ispravi je rečeno da je takvu misiju već prije obavio ban Stjepan Gut-Keled.